Masoandro amam-bolana, amin’ny tany miara-monina dia aza fady, ry zatovo isany, tsy izaho akory no atao hoe manaratsy ohatra ny omby mihantsika milaza ny toetrany, hono, ny lambo ka manao hoe izaho no lambo lahy tsy marofy, tsy misoro-pako tsy am-pangady, mikapa hazo tsy amim-pamaky miteny koa ny zatovo izaho izao no fantara latsaka an-tany, mangolingoly ny kibon’ny reny nivoahana, izaho no fahoriana tsy manan-tsahala, mandona ny sain’ny ray nihaviana, izahay izao hono fanidy manakatona any vavan’ny momba maniry nefa kosa hery mampiloaka ny vavany hiteny hoe aleoko tsy manana toy izay toy ireny izahay izao no fotoben’ny senton’ny niteraka, loharanon’ny teniny hoe aleo tsy misy mariana loatra izany, hoy ry zareo lehibe. Marina koa ny feonay. Nefa mba marina koa ity manaraka ity ny tany no maniry anana, voan’anana no nafafy teo ; ny sisimboly no misy tsilo, tsilo no nafindra teo, ary ny tsilo no tsara endrika, nisy olona nikolokolo ary farany, ny zaza no naditra ary olona mampihanta; ny zaza no adala ; ny hadalana mitombo, angamba nisy nanaram-po. Jereo, misy rahalahinay, anabavinay hendryderainay! Noho iza no hendry ireo? Noho idada sy ineny nahay nitaiza. Tsarovy fa na inona na inona ditra lazainareo lehibe ataonay dia izao ko no mety hataonareo an-tsaina ny zaza tia hadalana, ny ray aman-dreny tsy nahay nanoro lalana; hadalan’ny zaza ampiana tsy fahaizan’ny lehibe mitondra, tontaliny ditra mahatsiravina ary alahelon’izay iharan’izany. Aoka izay anaka, hoy ianareo, harianay ianareo. Anarina mafy hatoka, kapohina tsy mody an-trano; fahafaham-baraka no valim-babenay nisasatra dadahavanay ô! Jereo ny lasa! Ny ditra tsy avy hatrany dia lehibe, fahiny mbola kely anie izahay tsy tsara folaka e! Fantaro ka diniho fa ny hazo tanora no azo afolapolaka, fa ny hazo efa lehibe dia tsy mahay milefitra! Indrisy ry hadalana, sata mahery no niandohany, ditra masiaka no niafarany! Noho i dada sy i neny tsy nahay nitaiza nefa dada sy neny no hanary. Nananatra izahay anaka , hoy ianareo, nikapoka koa aza. Eny marina izany nefa nahoana no ela nitaizana ka mbola mananona ihany amin’ny fitondran-janaka? Tomory akaky fa ny kapoka mandrivorivo tsy maha hendry rehefa lasa ianao, tsy misy hatahorana. Raha lasa ny saka dia indro ny voalavo! Fantaro ry neny fa kabary lava, ny kizakizaka efa tsy vaovao amin’ny sofina intsony. Alatsaho ao an- tsainareo fa ny omby no maka ny havanan-dalana rehefa voakotopia sy voakiakiaka fa vao mainka alatsaho am-po noho izany indray zaza anie ka tsy hendry raha tsy tezerana, tsy tsara raha tsy mahita ny ngidin’ny kotopia ; zaza anie ka mila safosafo rehefa kapohina, zaza anie ka aza dia malady ariana raha adala fa izy no adala ianareo no tsy mahay mitantana, tsy mahalala izay fitondrana mety tezao amin’ny oniny ireto solofonao, aza fenjaina loatra sao mitsoriaka toy ny tondro fihinana nefa kosa aza dia atao baranahiny fa ny valala anie manam-pingotra no sady àry elatra ka manimanina ny lazan’ny atsoro eny an-dohasaha mahafaty. Ny fitia te ho hendry moa resin’ny fitia te ho adala, ny fitondran’i dada sy neny dia. Raha akambana izany dia mitera-voalavo sy arina handevona ny sivy ampahafolon’ny voaly fotsin’ny fahatanoranay. Ankininareo amin’ny tanora ny ho toetry ny taranaka ho avy! Mavesatra izany! Tsy maintsy ekenay, fa hono iky atao ahoana sy ahoana ange ry dada sy neny no fitondra an’ikala, no fitaiza an’ikoto? Moa mba ikoto sy ikala hendry no havelanareo ho ravaky ny nosy? Tsy mbola nahita lesona momba izany taminareo izahay, tsy misy, vitsy dia vitsy mampiseho izany nefa ny fikarohana an’ireny dia toy ny fitadiavana anjam-bolamena iray ao anatin’ny antontam-barahina madio izay avo toa an’ambohijanahary. Ohariko amin’ny olona manasa vahiny ianareo; voatavo tsy mifandraka no ilazanareo hoe anaovy ladobo, anamboary toy izao , nefa tsy vola omenareo , tsy fahaiza-mahandro nampianarinareo ny zaza ; nony tongany vahiny ka iretsy ankizy no anilahana. Vahiny mikasa honina eto madagasikara rafahaiza-mitondran-tena, koa alohan’ny hidiran’ny volofotsinareo amin’iretsy fasana, vorio ny zaza, ambarao azy ny vontoatin’ny fitondran-janaka; lazao fa efa nataonareo ara-pomba ary ampahafantaro ny tanora ny fomba hahatamana an-drafahadiovam-pitondran-tena izay sakaizanareo sady mbola sakaizanareo. Raha vitanareo lehibe manaraka ny fahatanoranay izany dia indreto izahay zatovo miatran-doha vonona haka voaly fotsy madio vaovao na aiza na aiza misy izany. Raha tsy vitanareo izany, indreto izahay tanora, mitan-doha very hevitra fa asaina mamaky ny sahara, hialoha làlana ny taranaka ho avy, hitari-dalana azy nefa ry dada sy neny samihafa fanondro arabe.